Trods lukningen kan fiskerestauranten meget vel snart åbne i en anden by.

- Sommeren er over os, og vi stævner snart ud fra Aalborg. Sådan indleder Skagen Fiskerestaurant et Facebook-opslag. Efter bare tre år er den store restaurant nemlig snart fortid´på Budolfi Plads i det centrale Aalborg. Succesen i Aalborg ser ud til at være udeblevet. Både i 2020 og 2021 har forretningen genereret et underskud på henholdsvis 397.000 kroner og 566.000 kroner. Trods det lader ejerne af Skagen Fiskerestaurant sig ikke slå ud. Det fremgår i hvert fald af opslaget, at der er planer om at åbne en ny butik i fremtiden. - Flere fra besætningen vil heldigvis tage med på det kommende togt, hvor vi kigger efter den næste havn at lægge til i, skriver de. Hvor butikken skal ligge, løfter de ikke sløret for. Sidste åbningsdag i Aalborg bliver 3. juni. Udover Aalborg er Skagen Fiskerestaurant beliggende på havnen i Skagen, i Kolding og på Illum Rooftop og Esplanaden i København.